b'\n_START_ARTICLE_\nBlaise Pascal\n_START_SECTION_\n\xc5\xbdivljenje\n_START_PARAGRAPH_\nPascal velja za enega najve\xc4\x8djih neuresni\xc4\x8denih talentov v zgodovini matematike. S svojo izjemno matemati\xc4\x8dno nadarjenostjo in s prav neverjetno intuicijo v geometriji bi ob nekoliko druga\xc4\x8dnih \xc5\xbeivljenjskih okoli\xc5\xa1\xc4\x8dinah v znanosti zapustil najbr\xc5\xbe dale\xc4\x8d globlje sledi. \xc5\xbdal mu je dokaj ustvarjalne energije pobral njegov nenehen boj s krhkim zdravjem, razen tega pa se je v zrelih ustvarjalnih letih ve\xc4\x8dinoma ukvarjal bolj z religioznimi vpra\xc5\xa1anji kot z znanostjo. Ostal je eden najkontroverznej\xc5\xa1ih genijev v vsej zgodovini zahodne misli._NEWLINE_\xc5\xbde kot dete se je moral Pascal boriti z boleznimi, menda so se dolgo bali celo za njegovo \xc5\xbeivljenje. V \xc5\xa1olo kasneje prav zaradi svojega krhkega zdravja ni hodil, pa\xc4\x8d pa je imel doma\xc4\x8dega u\xc4\x8ditelja. Njegov o\xc4\x8de se je namre\xc4\x8d bal, da bi se njegov zagnanec zaradi u\xc4\x8denja v \xc5\xa1oli preve\xc4\x8d iz\xc4\x8drpal. Doma\xc4\x8demu u\xc4\x8ditelju je celo naro\xc4\x8dil, naj da de\xc4\x8dku predvsem dobro humanisti\xc4\x8dno izobrazbo s poudarkom na latinskem in gr\xc5\xa1kem jeziku, izogiba pa se naj zahtevne matematike. Kljub temu se je Pascal odlo\xc4\x8dil \xc5\xbertvovati ves svoj prosti \xc4\x8das za \xc5\xa1tudij geometrije. V vsega nekaj tednih je samostojno in na povsem samosvoj odkril ve\xc4\x8d izrekov evklidske geometrije. O\xc4\x8de po vsem tem seveda ni mogel ve\xc4\x8d skrivati navdu\xc5\xa1enja nad sinovo nadarjenostjo. Podaril mu je Evklidove Elemente in mu priskrbel najbolj\xc5\xa1e pogoje za matemati\xc4\x8dno izobrazbo._NEWLINE_Leta 1640 je Pascal kot komaj \xc5\xa1estnajstletni mladeni\xc4\x8d napisal izvrstno razpravo iz projektivne geometrije z naslovom Razprava o sto\xc5\xbenicah (Essai pour les coniques), dolgo vsega eno stran. Na njej se je predstavil z enim od svojih sploh najve\xc4\x8djih odkritij v matematiki - z znamenitim izrekom o \xc5\xa1estkotniku, v\xc4\x8drtanemu sto\xc5\xbenici, kasneje znanim tudi pod priljubljenim imenom misti\xc4\x8dni heksagram. Ko je razprava pri\xc5\xa1la v roke Ren\xc3\xa9ju Descartesu, se mu je zdela naravnost briljantna in menda dolgo ni mogel verjeti, da jo je resni\xc4\x8dno napisal tak mladeni\xc4\x8d. Podobno je bil kasneje leta 1676 ob njenem prebiranju za\xc4\x8duden tudi nem\xc5\xa1ki matematik Gottfried Wilhelm Leibniz. \xc5\xbdal razprava ni bila nikdar objavljena in danes velja za izgubljeno._NEWLINE_Pri osemnajstih je Pascal izumil in sestavil ra\xc4\x8dunski stroj Pascaline, prvi tak\xc5\xa1ne vrste v zgodovini, ki je zmogel se\xc5\xa1tevati in od\xc5\xa1tevati. Z njim je pomagal o\xc4\x8detu pri njegovi obse\xc5\xbeni reorganizaciji dav\xc4\x8dnega sistema v mestu Rouen, kjer je dobil mesto glavnega davkarja._NEWLINE_Nesre\xc4\x8dni dogodek v novembru leta 1654, ko se je Pascal s konjsko vprego prevrnil in komaj ostal \xc5\xbeiv, pa je mo\xc4\x8dno spremenil nadaljnji potek njegovega \xc5\xbeivljenja. V njem je namre\xc4\x8d zaznal skrivnostno opozorilo, da so njegove matemati\xc4\x8dne dejavnosti vse prej kot po Bo\xc5\xbeji volji. Odlo\xc4\x8dil se je, da se poslej posveti izklju\xc4\x8dno premi\xc5\xa1ljevanju o veri in bogu. Kmalu zatem se je pridru\xc5\xbeil skupini zavzetih kristjanov, ki se je zbirala okrog samostana Port Royal, in ji ostal zvest do smrti. Lotil se je pisanja zagovora kr\xc5\xa1\xc4\x8danstva, a je njegovo delo ostalo nedokon\xc4\x8dano. Prijatelji so po smrti zbrali gradivo na listi\xc4\x8dih in ga izdali pod naslovom Misli.\n_START_SECTION_\nDelo v fiziki\n_START_PARAGRAPH_\nV fiziki se je ukvarjal s tlakom v teko\xc4\x8dini, kjer je znan izraz za hidrostati\xc4\x8dni tlak kot Pascalov zakon. Po njem se imenuje enota za tlak, pascal. Leta 1642 je izdelal prvi mehanski ra\xc4\x8dunski stroj. Stroj je znal se\xc5\xa1tevati in od\xc5\xa1tevati 6-mestna \xc5\xa1tevila._NEWLINE_V filozofiji se je ukvarjal z odnosom vere in razuma. Delo: Misli.\n_START_SECTION_\nPoimenovanja\n_START_PARAGRAPH_\nPo Pascalu se imenujeta programski jezik pascal in SI enota za tlak.'